**Referat af ordinær generalforsamling i Ulvshale-Fællesskov digelag lørdag den 21. april 2018 på Residens Møen, Langelinie 44, 4780 Stege**

**Dagsorden:**

**Valg af dirigent og referent**

Tony Nielsen, Klitrosevej 9, blev valgt til dirigent. Jens Mikkelsen, Fællesskov Strandvej 18, blev valgt til referent.

Dirigenten konstaterede, at generalforsamlingen var rettidigt indkaldt og dermed lovlig.

**Beretning** (Er lagt som selvstændigt dokument)

Bemærkninger til beretningen:

John Nielsen, Fuksiavej 6, spurgte, hvem der sørgede for, at væltede nødhjælpsstandere ved stranden, blev rejst op igen. Bjarne Jensen og formanden oplyste, at det var kommunens ansvar, og at det kunne anmeldes på kommunens hjemmeside.

Vedrørende opsætning af bomme eller lignende på nordre dige foreslog Michael Lippert, Fællesskov Strandvej 23, at bruge hegn af træ og træbomme. Formanden afviste dette, da træ kræver vedligeholdelse. Lars Serritzlew, Fællesskov Strandvej 5, foretrak en kombination af sten og bomme. Betty Hemmingsen, Ulvshalevej 193, bemærkede, at bomme ikke hjælper på diget langs Ulvshalevej. Sonja Devaux, Ulvshalevej 227, ønskede hegn på det vestligste stykke af det nordre dige. Hans Henrik Knudsen, Ulvshalevej 235, gjorde opmærksom på, at der blev camperet på diget langs Ulvshalevej. Det er også et problem, at firehjulstrækkere kan køre overalt. Formanden konkluderede, at bestyrelsen ville overveje situationen og finde den mest hensigtsmæssige løsning.

Beretningen blev herefter taget til efterretning.

**Godkendelse af revideret regnskab for 2017**

Kasserer Jan Petersen gennemgik regnskabet. Han gjorde opmærksom på, at det i 2017 havde været muligt at afdrage 2 x 400.000 kr. til katastrofefonden, så lånet bliver færdigafviklet ved udgangen af 2019.

Ingen bemærkninger til regnskabet. Det blev godkendt med akklamation.

**Forelæggelse af budget 2018**

Kasserer Jan Petersen gennemgik budgettet. Lodsejerbidraget var i 2017 700 kr. og foreslås i 2018 hævet til 850 kr. Han gennemgik endvidere Fremtidsbudgettet for katastrofefonden.

Inge Jørgensen, Kærhøgevej 40, var bekymret for diget. Kassereren oplyste, at der ingen fare var for diget.

Hans Henrik Knudsen, Ulvshalevej 235, ville vide, hvad der var dige, og hvad der var forstrand foran Ulvshalevej. Formanden redegjorde for disse forhold.

Søren Winther, Ulvshalevej 215, spurgte, hvor de kommende bølgebrydere skal placeres. Formanden oplyste, at det vil blive besluttet af en generalforsamling til sin tid.

Formanden bad om kommentarer til den foreslåede stigningstakt for lodsejerbidraget. Per Neidel, Vibevej 19, anbefalede den foreslåede stigningstakt. Der var i øvrigt ingen tilkendegivelser, så formanden konkluderede, at den foreslåede stigningstakt gennemføres.

Budgettet var herefter vedtaget.

Hans Henrik Knudsen, Ulvshalevej 235, bad om bestyrelsens holdning til at digelaget skulle bidrage til et dige foran Ulvshale skov. Formanden oplyste, at 8 huse syd for Telefonstien lå under kote nul og gerne ville have et dige. Bestyrelsen havde meddelt, at digelaget ikke ville støtte dette projekt.

**Forslag fra interessenter**

Ingen

**Valg af bestyrelsesmedlem**  (Kirsten Overgaard er på valg og kan genvælges.)

Kirsten Overgaard, Kristtjørnvej 25, blev genvalgt som medlem. (For 3 år.)

**Valg af stedfortræder**

Michael Lippert, Fællesskov Strandvej 23, blev valgt som personlig stedfortræder for Kirsten Overgaard. (For 3 år.)

**Valg af revisor** (Bestyrelsen foreslår genvalg af Øernes Revision.)

Øernes Revision blev genvalgt som revisor. (For 1 år.)

**Eventuelt**

Lars Serritzlew, Fællesskov Strandvej 5, foreslog, at diget først blev slået i september. Sanne Vallebo, Klitrosevej 4, tilsluttede sig dette af hensyn til rugende fasaner. Bjarne Jensen forklarede, at hvis digelaget ikke slår græsset, bliver det slået nogle steder af naboer til diget. Børge Ekdahl, Fællesskov Strandvej 9, gjorde opmærksom på, at nogle grundejere ejede den grund, diget lå på. Konklusionen blev, at græsset bliver slået som det plejer, det vil sige flere gange i løbet af sæsonen.

Børge Ekdahl, Fællesskov Strandvej 9, efterlyste, som flere gange tidligere, at referater af bestyrelsesmøder blev lagt på hjemmesiden. Formanden lovede bod og bedring.

Dirigenten takkede for god ro og orden.

Generalforsamling 21. april 2018

Tony Nielsen Jens Mikkelsen

Dirigent Referent